Germania, Olanda și țările scandinave au găsit o soluție simplă și eficientă la problemele de mediu cauzate de PET-uri și doze de aluminiu: o garanție monetară. Acest depozit de bani pe care fiecare cetățean îl primește la returnarea PET-urilor și dozelor de aluminiu a dus la implicarea directă și responsabilizarea cetățenilor și a firmelor producătoare, vânzarea și colectarea acestor deșeuri luând o formă circulară, în care materialele sunt refolosite la crearea de noi produse.

Pentru cetățeni, sistemul-depozit presupune achitarea unei garanții în momentul achiziției unui produs conținut într-un ambalaj de tip PET/doză de aluminiu, o valoare monetară care va fi primită înapoi în momentul returnării ambalajului.

Pentru producător, sistemul-depozit poate însemna trecerea la ambalaje reutilizabile și integrarea într-o economie circulară sau încheierea de colaborări cu firme reciclatoare care le colectează, prelucrează și transformă în materie primă sau alte produse; sau plătirea unei taxe către MMAP, prin care acesta din urma va gestiona respectivele deșeuri.

Deși momentan există și funcționează câteva stații de colectare a PET-urilor și dozelor de aluminiu, numărul redus al acestor automate și cuantumul scăzut al stimulentului financiar oferit nu încurajează returnarea deșeurilor în cantități echivalente consumului real.